AWB-hoë, nog ŉ lid vas oor arsenaal wapensArgieffoto ter illustrasie. ŉ Hoë in die Afrikaner Weerstandsbeweging (AWB) in die Vaaldriehoek is saam met nog ŉ AWB-lid deur die Valke in hegtenis geneem nadat daar glo wapens en ammunisie in hul besit gevind is. Brig. Hangwani Mulaudzi, woordvoerder van die Valke, het Vrydag gesê die eerste inhegtenisneming is Woensdag gemaak. “ŉ Gesamentlike ondersoek deur die Vaalrand se georganiseerde misdaad-, honde- en blitspatrollie-eenheid het die beamptes na ŉ 48-jarige hooggeplaaste lid se huis in Vanderbijlpark gelei,” het Mulaudzi gesê. “Twee rewolwers, twee haelgewere, twee pistole en 2 136 verskillende kaliber ammunisie is in sy besit gevind. Hy het beweer hy het die vuurwapens by ŉ spesifieke huis in Vereeniging gekoop.” Hy is in hegtenis geneem op aanklag van die onwettige besit van vuurwapens en ammunisie. Dieselfde span het Donderdag op die ander huis toegeslaan waar 306 rondes ammunisie vir ŉ .22-geweer gevind is. “Verdere ondersoek het die span na ŉ kleinhoewe buite Vanderbijlpark gelei waar ŉ 42-jarige AWB-lid in hegtenis geneem is vir die onwettige besit van nege gewere en drie pistole.” Die twee mans se identiteit mag nie bekend gemaak word totdat hulle Maandag in die Vereeniging-landdroshof verskyn het nie.